[{"text_idx": "#000008", "text": "Mae Dave yn gwirfoddoli gyda phrosiect \u2018Memory Lane\u2019 y Gwasanaeth Gwirfoddol Brenhinol yng Nghasnewydd, sy\u2019n gweithio gydag aelodau o\u2019r gymuned leol sy\u2019n byw a\u0302 gwahanol raddau o ddementia."}, {"text_idx": "#000010", "text": "Fel gwirfoddolwr Trafnidiaeth Gymunedol, mae Dave yn gyfrifol am yrru pobl sy\u2019n byw a\u0302 dementia a\u2019u gofalwyr i\u2019r clwb dair gwaith yr wythnos fel y gallant gael cymorth hanfodol a chymdeithasu a\u0302 phobl eraill. Mae rhai wedi\u2019u hynysu\u2019n ofnadwy \u2013 heb Dave i\u2019w cludo i\u2019r clwb dementia bob wythnos, ni fyddent yn gadael y ty\u0302."}, {"text_idx": "#000011", "text": "Dywedodd Dave: \u2018Ar o\u0302l ymddeol, roedd gennyf fwy o amser rhydd ac roeddwn i eisiau helpu pobl eraill. Siaradais a\u0302\u2019m gwraig, sydd wedi ymadael a\u0302 ni bellach yn anffodus, amdano a phenderfynu gwirfoddoli. Mae wedi bod yn brofiad gwych ac rwyf mor falch fy mod wedi penderfynu ei wneud.\u2019"}, {"text_idx": "#000012", "text": "Yn dilyn y cyfnodau clo hir a\u2019r ynysu yn ystod y pandemig, roedd llawer o gleientiaid y gwasanaeth yn ei chael hi\u2019n anodd dychwelyd i\u2019r gymuned ac yn dioddef o ddiffyg hyder. Gwnaeth Dave chwarae rhan hanfodol mewn cael cleientiaid i ailgysylltu a\u0302\u2019u cymuned. Yn ogystal a\u0302 chynnig teithiau diogel a chysurus iddyn nhw pan oedden nhw wedi penderfynu dychwelyd i\u2019r grw\u0302p, gwnaeth hefyd chwarae rhan allweddol mewn sicrhau eu bod yn parhau i fod a\u0302 chysylltiad cymdeithasol. Galluogodd llawer o bobl i deimlo\u2019n hyderus i adael eu cartrefi eto."}, {"text_idx": "#000013", "text": "Mae Dave yn cael ei werthfawrogi\u2019n fawr gan gleientiaid a gofalwyr, sydd i gyd yn cytuno ei fod yn wirfoddolwr rhyfeddol. Mae Dave yn adnabyddus am fod yn dosturiol ac yn ofalgar, mae bob amser yn fodlon cymryd rhan ac estyn help llaw. Mae ei barodrwydd i ddweud \u2018ie\u2019 wedi achub y dydd fwy nag unwaith."}, {"text_idx": "#000014", "text": "Ar un achlysur anffodus pan gafodd gleient stro\u0302c, gweithredodd Dave yn gyflym, gan flaenoriaethu iechyd y cleient a mynd ag ef i\u2019r ysbyty er mwyn sicrhau ei fod yn derbyn gofal meddygol."}, {"text_idx": "#000015", "text": "Ac eto\u2019r llynedd, pan gafodd Reolwr Gwasanaeth Cymru \u2018Memory Lane\u2019 ei tharo\u2019n wael ar ddiwrnod y Parti Nadolig, a\u2019r holl fwyd parti yn ei chartref, gweithredodd Dave yn gyflym, gan wirfoddoli\u2019n ddi-oed i gludo\u2019r bwyd i\u2019r clwb. Hebddo ef, ni fyddai\u2019r grw\u0302p wedi gallu mwynhau eu pryd bwyd Nadolig."}, {"text_idx": "#000016", "text": "Aeth Dave ati i wirfoddoli i ddechrau gyda gwasanaeth cyfeillio yng Nghaerffili sy\u2019n mynd i\u2019r afael ag unigrwydd ac ynysu. Yn ddiweddarach, ymunodd a\u0302 Gwasanaeth Camau Cadarn, sef cydweithrediad rhwng y Groes Goch Brydeinig a\u2019r Gwasanaeth Gwirfoddol Brenhinol i gefnogi pobl dros 50 oed sy\u2019n teimlo\u2019n unig, wedi bod drwy argyfwng personol, neu\u2019n syml, eisiau cefnogaeth ychwanegol yn eu cymuned."}, {"text_idx": "#000020", "text": "Ewch i dudalen we Helplu Cymru, neu i dderbyn y newyddion diweddaraf ar e-bost, cofrestrwch yma a dewis yr opsiwn \u2018gwirfoddoli iechyd a gofal\u2019."}]